Kustība par latvisku kultūru izglītībā.

27.-28.07.2012. „Kalniņi” Domāšanas darbnīca:

Latviskā pasaules uzskata strukturizēts modelis; tēlu, arhetipu sistēma - latviskas izglītības pamats.

Dainis Ozoliņš

**Simbolu, arhetipu un vērtību savstarpējā saistība.**

Vispirms mēģināšu kaut ko pateikt par **tikumību un likumību** izglītības nākotnes kontekstā, parādot **vērtību un ērtību** atšķirību.

Galvenā izglītības sistēmas pretruna ir starp apskatāmo **lietu** daudzveidības un **ideju** daudzveidības nozīmīgumu izglītības procesā. Tās ir divas pašos pamatos atšķirīgas metodoloģiskas pieejas, kuras veido pamatu sīvai cīņai mūsdienu pedagoģijas, socioloģijas un menedžmenta jomās. Minētie pretmeti veido divas dažādas pasaules, divus atšķirīgus domāšanas veidus un pasaules uztveres- tā ir akadēmiskā (zinātnes) pasaule un biznesa (pielietojuma, arī tehnikas) pasaule.

- pretruna starp **globālo un lokālo.**

- pretruna starp **universālo un individuālo**.

- pretruna starp **tradicionālo un moderno.**

- pretruna starp **ilgtermiņa un īstermiņa** stratēģiju.

- pretruna starp **konkurenci un sadarbību.**

- pretruna starp milzīgi straujo **zināšanu pieaugumu un cilvēka iespējām** to visu apgūt.

- beidzot, pretruna starp **garīgo un materiālo** pasauli.

Kultūras jēdzienu lietoju kā tradicionālo normu un vērtību izpratni. Tā var atšķirties dažādas sociālās vidēs, bet vairāk vai mazāk tās tiek ievērotas no paaudzes uz paaudzi. Sabiedrība kopumā veido kultūras izpratni, bet katram sabiedrības loceklim vai būt sava kultūras izpratne, Līdz ar to kultūrai ir divas dimensijas - sabiedriskā un personīgā (individuālā). **Kultūras vērtības ir arhetipiskas, kuras izpaužas kultūras simbolos, bet personīgā līmenī parādās kā simbolu atspoguļojums dažādās vērtību nozīmēs.** Šeit pievērsīšos simbola, arhetipa un vērtību savstarpējai saistībai.

Vispārcilvēcīgais vieno cilvēkus un palīdz radīt un apgūt vispārcilvēciskās vērtības.Cildenums ir cilvēka augstākā vērtība. Cildenums cilvēkā izpaužas kā prāta īstenojums, cilvēks spēj kontrolēt savu motivāciju un novērtēt pasaules skaistumu. Cildenums izpaužas cilvēka intelektā (patiesība), morālē (labestība) un estētiskajos uzskatos (skaistums).

Divpadsmit augstākās vispārcilvēcīgās garīgās vērtības ir **sadarbība, brīvība, laime, godīgums, pazemība, mīlestība, miers, cieņa, atbildība, vienkāršība, iecietība un vienotība**.

**Vērtības**, kuras būtu jāapgūst izglītības programmās, lai izglītojamais iegūtu garīgu, morālu, sociālu un kulturālu attīstību, varētu iedalīt četrās daļās:

1. **Pats.** Vērtības sev pašam kā unikālai personībai, kura garīgi, morāli, intelektuāli un fiziski aug un attīstās visas dzīves garumā. Sevis vērtības apzināšana.

2. **Citi.** Attiecības ar citiem. Mēs dodam savas vērtības citiem un saņemam vērtības no citiem. Vērtības kā attiecības ir nozīmīgas sevis attīstībai, kā arī sevis un citu nodrošināšanai ar savstarpēji veiksmīgu sadarbību.

3. **Sabiedrība.** Vērtības kā patiesības, brīvības, likumības, cilvēku tiesību ievērošana sabiedrības kopējā labuma iegūšanai. Ietverot arī ģimenes vērtības kā mīlestības avotu un rūpes par ģimenes locekļiem, kā bāzi, kuru veido cilvēku rūpes vienam par otru.

4. **Vide.** Vide kā vērtība, kas ietver dabas un cilvēku radīto, kas ir dzīves ietvars un avots brīnumam un iedvesmai.

Lai to sasniegtu nepieciešams:

**Mācīties izzināt,** jāsavieno ar plašām vispārējām zināšanām un iespēju padziļināti izzināt nedaudzas zinātņu nozares. Tas nozīmē arī spēju apgūt kā mācīties, lai varētu izmantot iespējas, ko dod mācīšanās dzīves garumā.

**Mācīties darīt,** lai iegūtu ne tikai profesionālo kvalifikāciju, bet visplašākā nozīmē kompetenci, kas dod spējas atrisināt visdažādākās situācijas un prasmi strādāt grupā. Tāpat jāmācās strādāt dažādos sociālos un darba apstākļos, ar kuriem var saskarties jaunieši, vai nu neformāli (savā nacionālajā vai apvidus kontekstā), vai formāli (dažādi klātienes kursi).

**Mācīties dzīvot kopā,** attīstīt sevī spēju saprast citus, sajust savstarpējo saistību, veidot kopējus projektus un būt spējīgam atrisināt konfliktus, ievērojot plurālismu, savstarpējo saprašanos un mieru, kā vērtības.

**Mācīties būt**, lai attīstītu savu personību un varētu neatkarīgi strādāt, savu neatkarību spriedumos un savu personīgo atbildību. Šajā izglītības aspektā jāievēro katra izglītojamā potenciālās iespējas: atmiņu, spiešanas spēju, estētiskās jūtas, fiziskās iespējas un komunikācijas spējas.

Tiek uzskatīts, ka nākotnē izglītojamam tiks uzstādītas divas galvenās prasības: profesionālā kompetence un sociālā kompetence, kuras saistītas ar mūžizglītību, bet ar to vien nepietiek, jo aizmirstam attieksmes un vērtības. Izglītība kā vispārcilvēcisko vērtību radīšanas, apgūšanas un iegūšanas process ir nozīmīgs personas socializācijas procesā. Izglītības iestāde ir izglītojamo socializācijas vieta un tās nozīmīgums vērtību veidošanas procesā ir iespējami jāpalielina turpmākajos nākošā gadsimta gados. Vērtību audzināšanas pastiprināšana ir viens no galvenajiem nākotnes izglītības uzdevumiem. Mērķis ir veidot personību, kura apguvusi nemainīgās un mūžīgās vērtības, kura spēj sintezēt savas dzīves ētiskos, estētiskos un zinātniskos (analītiski - sintētiskos) pīlārus, kā brīva personība.

Nepieciešams izglītības procesā sakārtot sevi, noskaņot kā mūzikas instrumentu, lai varētu atsaukties (rezonēt) ar augstākām vērtībām. Tas nozīmē, ka mums jāmaina izpratne par apkārtējo pasauli, par cilvēka vietu pasaulē, par cilvēku un par cilvēka dziļāko jēgu, cilvēka attīstībai priekšplānā izvirzot mūžīgas vērtības, kas ietvertu cilvēka garīgo, morālo, sociālo un kulturālo audzināšanu.